**Egyik kedvenc feladatom**

Egy kisrepülőgép repül Afrika felett. Műszaki probléma miatt leáll a hajtóműve és a pilóta kényszerleszállást hajt végre. A földön tehetetlenül álló gépet perceken belül környékbeli törzs tagjai veszik körül és a pilótát foglyul ejtik, majd a törzsfőnök elé kísérik. A törzsfőnök és a pilóta ismerősként üdvözlik egymást, mivel sok évvel ezelőtt együtt jártak a Kijevi Polgári Légiközlekedési Műszaki Egyetemre. A törzsfőnök elmondja a pilótának, hogy ők egy kanibál törzs, és törvényeik szerint foglyaikat megfőzik és ünnepélyes keretek között elfogyasztják, azonban a régi ismeretségre való tekintettel barátjának ad egy esélyt a túlélésre. Ha a pilóta elég okos és sikeresen megfejti a főnök feladványát nem csak életben hagyják, de segítenek neki hazajutni szerettei körébe.

**A feladvány a következő:** A pilótát egy olyan kunyhóba vezetik, melynek két kijárata van és mindkét kijárat előtt áll egy-egy őr, melyek közül az egyik mindig igazat mond, a másik pedig mindig hazudik. Az egyik kijárat az életet jelenti a pilóta számára, de ha a másik kijáraton hagyja el a kunyhót, egyenesen a húsos fazékba sétálhat, hogy saját testével lakassa jól a törzs tagjait. Azt azonban hogy melyik kijárat jelenti az életet és melyik a halált, illetve melyik őr melyik kijáratot őrzi csak a törzsfőnök és a két őr tudja.  **A pilóta, aki sem a kijáratokról, sem az őrökről nem tudja, hogy melyik milyen, az egyik őrnek feltehet egy kérdést, melyre a kérdezett annak megfelelően, hogy hazug vagy igazmondó és melyik kijáratot őrzi, igennel vagy nemmel válaszol.** Ebből a válaszból kell a pilótának eldöntenie, hogy melyik kijáraton hagyja el a kunyhót.

**Mit kérdezzen a pilóta a véletlenszerűen kiválasztott őrtöl?**

**Ha sikerül megtalálni a helyes kérdést, gondoljuk végig, hogy a válasz alapján hogyan dönti el a pilóta, hogy melyik kijáraton hagyja el a kunyhót!**

***A jó kérdést megtaláló tanítványimat piros ponttal, piros pontokkal vagy akár matematika 5-sel tudom jutalmazni a magyarázat helyességétől, érthetőségétől, pontosságától függően.***